Ford was die res vooruit met V8 | Netwerk24
Deur Francois Malan, Somerset-Wes 22 November 2018 05:00
Ná die onlangse skrywes oor die 1937-Ford-sedan, so iets oor hierdie bekende V8-enjin. Henry Ford het in 1932 sy syklep-V8 bekend gestel. Dit het die vorige viersilinder vervang en sou tot 1953 diens doen. Terwyl Chevrolet en Chrysler aangesukkel het met sessilinder-enjins, kon Ford spog met sy V8.
As jy in daardie jare gepraat het van ’n V8, het dit ’n Ford V8 beteken!
Om geld te spaar, het Henry Ford ’n syklep-V8 gebou, die krukas gedra deur drie hooflaers. Een nokas in die “V” van die blok het die kleppe oopgemaak met kort stange. Die silinderkoppe het net die vonkproppe gehuisves en was bekend as die “flatheads”. In die volksmond was dié V8 dan ook bekend as die “flathead V8”.
Die eerste enjins se kapasiteit was 3.6 liter en het 50 kW ontwikkel. Met die jare is kapasiteit verhoog tot 4.2 liter en sekere militêre enjins, 5.5 liter. Dié enjin is ook gebruik deur Simca in Frank-ryk en in Brasilië tot 1964.
Sy neiging om te kook was die gevolg van die blokontwerp. Die uitlaatgas-poorte moes deur die blok, dus by die silinders en waterkanale, verby na buite loop. Dis logies dat hitte hier oorgedra was na die verkoelingswater!
Deur die jare is baie tyd en geld bestee om oorverhitting te bekamp. Planne soos dubbel- waterpompe en groter verkoelers het gehelp, maar kon nooit die ontwerp regdokter nie.
Meer oor: Somerset-Wes | Brief | Mystem | Ford
Warm Focus ST byna reg